
Text rozhodnutia
Súd: Krajský súd Banská Bystrica Spisová značka: 26Sd/105/2016 Identifikačné číslo súdneho spisu: 6016200329 Dátum vydania rozhodnutia: 14. 09. 2017 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2017:6016200329.1 Uznesenie Krajský súd v Banskej Bystrici v právnej veci navrhovateľa P. G., nar. X. H. X.XXX, bytom J. W. XXXX/ X, Z., proti odporkyni Sociálnej poisťovni - ústrediu so sídlom v Bratislave, ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 20. novembra 2015 o zamietnutí žiadosti o priznanie invalidného dôchodku takto r o z h o d o l : Konanie vo veci zastavuje. Žiaden z účastníkov nemá právo na náhradu trov konania. o d ô v o d n e n i e : Napadnutým rozhodnutím odporkyňa zamietla žiadosť navrhovateľa o priznanie invalidného dôchodku z 30. októbra 2015, pretože posudkovým lekárom sociálneho poistenia nebol pri konštatovanej 35 % miere jeho zníženej pracovnej schopnosti v porovnaní so zdravou fyzickou osobou uznaný za invalidného, v dôsledku čoho mu nárok na invalidný dôchodok nevznikol. Navrhovateľ sa voči rozhodnutiu odporkyne odvolal s tým, že posudok posudkového lekára nezodpovedá skutočnosti. Namietal, že nebolo posudkovo zohľadnené poškodenie jeho hornej končatiny a to napriek tomu, že je vyučený murár a túto prácu aj vykonával. Na pojednávaní pred krajským súdom zobral navrhovateľ svoje odvolanie späť, pretože v odvolacom správnom konaní mu bolo vyhovené a posudkovým lekárom ústredia Sociálnej poisťovne pracovisko v Banskej Bystrici bol v posudku z 21. augusta 2017 po opätovnom posúdení jeho zdravotného stavu konštatovaný vznik invalidity dňom 25. apríla 2016 so 45 % poklesom jeho pracovnej schopnosti. Dňa 1. júla 2016 nadobudol účinnosť zákon č. 162/2015 Z.z.- Správny súdny poriadok, ktorý v ust. § 492 ods. 1 ustanovil, že konania podľa III. hlavy piatej časti O.s.p., začaté predo dňom nadobudnutia účinnosti tohto zákona, sa dokončia podľa doterajších predpisov. V súlade s cit. zákonným ustanovením postupoval krajský súd podľa § 250d ods. 3 O. s. p. za použitia ust. § 250l a 250h ods. 2 O. s. p. a konanie vo veci zastavil, pretože navrhovateľ zobral svoje odvolanie proti napadnutému rozhodnutiu odporkyne v celom rozsahu späť pred rozhodnutím súdu. O náhrade trov konania rozhodol podľa § 146 ods.1 písm. c) O.s.p. s použitím ust. § 246c ods.1 O.s. p. a právo na náhradu trov konania nepriznal žiadnemu z účastníkov, pretože konanie vo veci bolo zastavené. Poučenie: Proti tomuto rozhodnutiu je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

